Jesú winore,
ca-jaberijere cʉ̃ janaoricaro bero cʉ̃ buerã mena Galilea ca-wamecʉti ra ʉtabʉcʉrá peña,
Gadara ca-wame cʉtopʉ ca-peña ejayuparã.
Topʉ peña ejari Jesú cumuapʉre ca-jañaricʉ ca-maa nʉcañupʉ.
Cʉ̃ ca-maa nʉcarona camajocʉ cʉ̃ yeripʉ ca-wãti jaña ecooricʉ ʉ̃ta tʉa pʉto camaja ca-riaricarãre na ca-yaarica totiripʉ ca-jañanucuricʉ ca-buti ajupʉ.
Topʉ ca-ãnacʉ buti atí,
Jesúre ca-bocayupʉ.
Ti operipʉ jeto ca-aninucuñupʉ.
Come wẽeri mena na ca-jia cũubato quena ca-tʉ̃ga tacoa átinucuñupʉ.
To bairi dope áti ca-jia cũu majiña maañupʉ.
Capee niri come wẽeri mena cʉ̃ rʉpori,
cʉ̃ wamori cʉ̃ ca-jia cũunucubajuparã.
To canacã ni na ca-jia cũuro ca-tʉ̃ga jure reenucuñupʉ.
Jicãʉ macana cʉ̃ cá-áti neto majiquẽjuparã.
Ʉmʉrecori,
ñamiri quenare ʉ̃ta yucʉ buiripʉ,
camaja na ca-yaaricaroripʉre ca-awaja mecʉ teñanucuñupʉ.
Áti mecʉbacʉ ʉ̃ta rupaa mena cʉ̃ majuuna ca-camiyenucuñupʉ.
To bairi Jesúre cʉ̃ tʉjʉ joo,
cʉ̃ tʉpʉ atí,
cʉ̃ tʉna ca-ejacumuñupʉ.
Seeto awajarique mena oco bairo cʉ̃ ca-ĩiñupʉ Jesúre:
—¡Jesú!
Ʉmʉrecoo macacʉ Dio Macʉ ¿nope ĩi yʉre mʉ patowãcoʉ atítí?
Dio cʉ̃ ca-tʉjʉrona mʉre yʉ jeni.
Rooro yʉ ca-tamuoro yʉre átiqueticõaña.
Jesú wãti cʉ̃pʉre ca-jañaʉre cʉ̃ ca-buti rotirona to bairona ca-ĩi awajayupʉ.
To bairo cʉ̃ ca-ĩi awajaro apii oco bairo cʉ̃ ca-ĩiñupʉ Jesú:
—¡Wãti,
ani camajocʉpʉre ca-jañaʉ,
to cõona buti aácʉja!
To bairo ĩri bero Jesú cʉ̃ ca-ĩi jeniñañupʉ:
—¿Ñamʉ mʉ wamecʉtí?
—Legión yʉ wamecʉ,
ca-ĩiñupʉ.
—Capaarã majuu wãtia jã ãa ĩi,
to bairo yʉ wamecʉ,
ca-ĩiñupʉ.
—¡Aperopʉ ca-yoaropʉ jãare joo reequeticõaña!
Wãtia na ca-ĩi jeni rotiro to bairona ca-ĩi awajayupʉ.
To bairo ca-bairi paʉ na jʉgoye maca buuropʉre capaarã nuuricarã yejea ca-ʉga tʉjʉnucuñuparã.
Nare tʉjʉrã wãtia oco bairo ca-ĩiñuparã Jesúre:
—I maja yejeapʉre jã jãa rotiya,
ca-ĩiñuparã.
To bairo na ca-ĩi jeniñaro:
—To bairona baiya.
Yejeapʉrena jãaña,
na ca-ĩiñupʉ Jesú.
To bairi camajocʉpʉre ca-ãnana buti aá,
yejeapʉre ca-jãañuparã.
Topʉre yejea pʉga mil cõo majuu ca-añuparã.
Yejeapʉre wãtia na ca-jãarona ca-rupa tʉapʉ atʉ mecʉ roaá,
ti rapʉ ca-ree ñua peticoajuparã yua.
To bairo na ca-bairo tʉjʉrã yejeare ca-cotebatana seeto ca-tʉjʉ acʉacoajuparã.
Tʉjʉ acʉa,
macapʉ ca-atʉ ruticoajuparã.
Topʉ atʉ ruti ejari maca macanare,
maca tʉjarori macana quenare na ca-buio bateyuparã nipetiro ca-bairiquere na ca-tʉjʉrique cõo.
To bairo na ca-ĩi buioro apirã camaja topʉre ca-tʉjʉrã aájuparã,
¿dope bairo to baiyuparí?
ĩi majigarã.
Jesú tʉpʉ ejarã ca-wãtia cʉgobatacʉre caroaro ca-ruiire cʉ̃ ca-tʉjʉyuparã.
Ca-juti maninucubatacʉ juti jaña,
caroaro ca-tʉgooña maja catí,
ca-ruiyupʉ.
To bairo cʉ̃ ca-bairo ca-tʉjʉ acʉacoajuparã.
To bairi Jesú camajocʉpʉre ca-ãnanare wãtiare cʉ̃ ca-buu reero ca-tʉjʉricarã nipetirã na ca-tʉjʉriquere na ca-buioyuparã ca-tʉjʉra ejarãre.
To bairi yejea na ca-bairique quenare na ca-ĩi buioyuparã.
To bairo na ca-ĩi buiorijere apirã Jesúre:
—¡Aperopʉ aácʉja!
¡Jã ya paʉpʉ aniqueticõaña!
seeto cʉ̃ ca-ĩiñuparã.
To bairo na ca-ĩiro apii Jesú cumuapʉre ca-eja jãañupʉ,
tunu aágʉ.
Cʉ̃ ca-eja jãaro tʉjʉʉ ca-wãtia cʉtibatacʉ oco bairo ca-ĩiñupʉ Jesúre:
—Yʉ quena mʉ mena yʉ aágʉ,
seeto ca-jenibajupʉ Jesúre.
Jesú,
“Jaʉ,
jitá,”
cʉ̃ ĩiquẽcʉna oco bairo maca cʉ̃ ca-ĩiñupʉ:
—Mʉ yarã tʉpʉ maca tunu aácʉja.
Caroaro Dio mʉre bopaco tʉjʉri mʉre cʉ̃ cá-átiejere mʉ yarãre na buio peocõaña,
cʉ̃ ca-ĩiñupʉ Jesú.
To bairo Jesú cʉ̃ ca-ĩiro cá-aácoajupʉ.
Aá,
ti yepa Decápoli ca-wamecʉti macari macana nipetirore ca-buio jʉgoyupʉ Jesú cʉ̃re cʉ̃ ca-netooriquere yua.
Nipetirã to bairo cʉ̃ ca-ĩi buioro apirã ca-api acʉacoajuparã.